Pohjoisen Suomen lisäksi myös Helsingissä on tänään ihmetelty epätavallisia sadekuuroja.

Meteorologin tulkinnan mukaan Helsingissä on satanut lumirakeita, ei "rehellistä" lunta. ANITA PUDAS

- Ainakin täällä Kumpulassa satoi. Enimmäkseen se on ollut tuommoista raemaista, mutta yhtä kaikki kiinteää, Ilmatieteenlaitoksen päivystävä meteorologi Eerik Saarikalle kertoo.

Saarikalle kertoo kokeilleensa satanutta ainesta ja huomanneensa sen olleen hyvin lähellä lumirakeita. Se on eräänlainen lumihiutaleen ja vesisateen kiinteä välimuoto.

- Minun tulkintani mukaan kyse on juuri lumirakeista. Näitä kyllä esiintyy silloin tällöin kesälläkin. Tämä ei edes vaadi kylmiä kelejä, sillä pilvien sisällä on jäätä keskikesälläkin. Joskus se putoilee sieltä alas eikä ehdi sulaa matkalla, Saarikalle sanoo.

- Tavallinen ihminen ei välttämättä huomaa lumen ja lumirakeiden välillä mitään eroa, tai se tuntuu hiustenhalkomiselta. Ero onkin aika hiuksenhieno. Rehellistä lunta on satanut tänään lähinnä Pohjois-Pohjanmaalla, Kainuussa ja Koillismaalla.

Meteorologi selittää tämänpäiväisen sääilmiön johtuvan siitä, että nyt satavat pilvet ovat eri korkeuksilla ja ne satavat eri intensiteetillä. Tämän takia sateen koostumus voi vaihdella jopa kaupunginosasta toiseen.

- Iltapäivää kohti mentäessä sateet kuitenkin muuttuvat vetisempään suuntaan koko Uudellamaalla, Saarikalle lupailee.

Iltalehden tietojen mukaan lunta on tullut lisäksi myös Jakomäessä, Pukinmäessä ja Toukolassa.